《留吴田霜崖吴居士宅予仲女许其孙姻》
元代·方回

众山环如规，中有一川水。
山腴翠树圆，水洁玉石峙。
居人近百家，耕余习文史。
此翁独能诗，早充宾贡士。
平生宦情薄，一试仓庾氏。
中年厌兵革，肥遁白云里。
时时吟一篇，自教孙与子。
满屋读书声，万事不到耳。
问途访幽居，曲折十余里。
麦天小雨霁，初夏风日美。
远迓携饮壶，剧谈并宴几。
门帖句句佳，字画亦劲伟。
尽出句画挂，频共高阁倚。
烹煎茗笋良，饤饾蔬果旨。
鼓吹聒深夜，酒酣未容起。
寒薄攀华盛，两姓合嘉礼。
东床向志学，骨相良可喜。
积德贻后人，方兴未云已。
发稟济青黄，垂绅曳朱紫。
天人幽显间，施报有兹理。
略窥宅边园，培芳茂花卉。
黄莺殆无数，白鸥不知几。
山茶及岩桂，叶叶莹如洗。
间气钟人物，吾故卜诸此。
老夫托姻好，悠远自此始。
定当继朱陈，何但夸孔李。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。